RESOLUCIÓN do 25 de setembro de 2009 pola que se convoca un curso de actualización na investigación de accidentes de tráfico.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 01/10/2009

Dentro das actividades programadas para o ano 2009, en virtude do convenio de formación asinado entre a Consellería de Presidencia, Administracións Públicas e Xustiza e a Deputación Provincial de Ourense, anúnciase a convocatoria dun curso de actualización na investigación de accidentes de tráfico, conforme as seguintes bases:
1. Datos da actividade.
Denominación:
Actualización na investigación de accidentes de tráfico.
Tipo:
Curso.
Horas lectivas:
20.
Modalidade:
Presencial.
Obxectivos:
-Contribuír a actualizar e mellorar a formación profesional na área técnica do persoal da policía local das entidades locais da provincia, para que sexan capaces de abordar dun xeito óptimo a investigación e reconstrución de accidentes de tráfico.
-Ensinarlles aos participantes a metodoloxía aplicable na investigación e reconstrución dos accidentes de tráfico, así como os diferentes aspectos que abarca tanto a instrución e a confección do informe técnico como a súa presentación e defensa perante os xulgados.
-Tentar dotar o persoal de policía local dun maior nivel de coñecementos, habilidades e destrezas axeitados ao perfil que a sociedade actual require e demanda dos corpos de seguridade.
Contido:
-Investigación de accidentes de tráfico.
O accidente de tráfico.
Causas e clases do accidente de tráfico.
O home como factor do accidente.
Estudo dos indicios da vía.
Investigación dos danos nos vehículos.
Medicións na investigación de accidentes.
Caderno de campo para a toma de datos nun accidente de tráfico.
Topografía.
Dinámica do accidente. Cálculo de velocidades.
Protocolo de intervención en accidentes de tráfico.
Formularios.
-O atestado policial.
O atestado nos delitos vinculados co tráfico. Dilixencias que o integran segundo o caso.
O atestado por accidentes de tráfico.
A investigación de accidentes.
Toma de datos.
Aplicación da teoría da física para os cálculos necesarios.
Elaboración do informe técnico.
Os seguros do automóbil.
2. Desenvolvemento da convocatoria.
Destinatarios/as:
Persoal dos corpos de Policía Local da provincia de Ourense, e de maneira complementaria os demais axentes das forzas e corpos de seguridade do Estado.
Técnicos das entidades locais da provincia que, polo seu posto de traballo, estean vinculados coa materia obxecto de estudo no curso.
Prazas ofertadas:
30 prazas.
Publicación:
Esta actividade formativa, e tamén todas aquelas que se desenvolvan en colaboración coa Deputación Provincial de Ourense, serán obxecto de publicación no Diario Oficial de Galicia e no BOP de Ourense.
3. Solicitudes de participación.
Prazo de inscrición e presentación:
O prazo de inscrición e presentación de solicitudes de participación rematará o día 19 de outubro de 2009.
O persoal que desexe participar nesta actividade cubrirá a solicitude de participación que se encontra na páxina web da Agasp
http://agasp.xunta.es
, na alínea Actividades formativas, cursos con inscrición aberta, e remitiraa telematicamente.
Esta mesma solicitude, unha vez remitida a través da web, deberán imprimila, asinala o/a solicitante e obter tamén a sinatura da autoridade do concello de que dependa, e enviala á Deputación Provincial de Ourense-Departamento de Formación Continua (fax: 988 38 52 15); rúa Progreso nº 30, 32003 Ourense, ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Listaxe de solicitudes seleccionadas:
O día 21 de outubro de 2009, tanto a Deputación Provincial de Ourense (Departamento de Formación Continua (teléfono: 988 38 51 42) como a Academia Galega de Seguridade Pública (no sitio web
http://agasp.xunta.es
), publicarán a listaxe das solicitudes de participación que resultaren seleccionadas.
Obrigas das persoas seleccionadas:
As persoas que resulten seleccionadas teñen a obriga de participar no desenvolvemento da actividade, agás que comunicasen a súa imposibilidade de asistencia con cando menos 48 horas de antelación ao comezo desta. A dita renuncia deberase comunicar por escrito á Agasp, por correo electrónico ao enderezo formación.agasp@xunta.es ou por fax ao número 886 20 61 22.
Noutro caso serán excluídas automaticamente da selección para as dez seguintes actividades que se convoquen, para as cales reúnan os requisitos exixidos de participación (artigos 18 e 21 do Regulamento de réxime interior da Agasp, en relación co artigo 46 do Decreto 243/2008, do 16 de outubro).
4. Desenvolvemento da actividade.
Lugar:
Casa de Arroyo Cigüeño. Rúa A Veiguiña. O Barco de Valdeorras.
Horario:
Das 16.00 ás 21.00 horas.
Data de comezo:
26 de outubro de 2009.
Data de remate:
29 de outubro de 2009.
Certificado de asistencia:
Ao remate da actividade entregaráselles un certificado de asistencia a aquelas persoas que acrediten a súa participación continuada nela.
5. Baremación da actividade.
Para os efectos do previsto nos anexos II e III da Orde do 28 de xaneiro de 2009 da Consellería de Presidencia, Administracións Públicas e Xustiza, publicada no DOG do 2 de febreiro de 2009, esta actividade terá unha baremación de 0,300 puntos.
6. Dereitos e deberes do alumnado participante.
Durante o desenvolvemento da actividade ao alumnado seralle de aplicación, en canto aos dereitos e deberes, o previsto no Regulamento de réxime interior da Agasp, aprobado por Orde da Consellería de Presidencia, Administracións Públicas e Xustiza do 4 de febreiro de 2009 (DOG nº 30, do 12 de febreiro).
7. Modificacións e incidencias.
Tanto a Academia Galega de Seguridade Pública como a Deputación Provincial de Ourense poderán modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 25 de setembro de 2009.
José Carlos García Bouzas
Director xeral da Academia Galega de Seguridade Pública